Avainsanat

Tiivistelmä



Avainsanat

1 Valtiontuki - Tukisuunnitelmat - Asian käsittely komissiossa - Alustava vaihe ja kontradiktorinen vaihe - Tuen soveltuvuus yhteismarkkinoille - Arviointivaikeudet - Komission velvollisuus aloittaa kontradiktorinen menettely

(EY:n perustamissopimuksen 93 artiklan 2 ja 3 kohta)

2 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Jäsenvaltiolle osoitettu komission päätös, jossa todetaan valtiontuen soveltuvuus yhteismarkkinoille - Perustamissopimuksen 93 artiklan 2 kohdassa tarkoitettujen tahojen, joita asia koskee, nostama kanne - Tutkittavaksi ottaminen

(EY:n perustamissopimuksen 93 artiklan 2 ja 3 kohta ja 173 artiklan neljäs kohta)

3 Kumoamiskanne - Kannekelpoiset toimet - Toimi, josta valtiontukea koskevan kantelun tekijällä on oikeus nostaa kanne - Komission kirje, jossa ilmoitetaan kantelijalle, ettei komissio aloita perustamissopimuksen 93 artiklan 2 kohdassa tarkoitettua menettelyä, ei ole kannekelpoinen toimi

(EY:n perustamissopimuksen 93 artiklan 2 kohta ja 173 artikla)

4 Valtiontuki - Kantelujen tutkiminen - Komission velvollisuudet - Kantelijan kuulemisen mahdollinen järjestäminen jo alustavassa vaiheessa - Komissio ei ole menetellyt velvollisuuksiensa vastaisesti - Sellaisten seikkojen tutkiminen viran puolesta, joihin kantelija ei ole nimenomaisesti vedonnut - Arviointi

(EY:n perustamissopimuksen 93 artikla ja 190 artikla)

5 Valtiontuki - Kantelujen tutkiminen - Komission velvollisuudet - Perusteluvelvollisuuden laajuus

(EY:n perustamissopimuksen 93 artiklan 2 kohta ja 190 artikla)

Tiivistelmä

6 Perustamissopimuksen 93 artiklan 2 kohdassa tarkoitettu menettely on välttämätön silloin, jos komissio kohtaa vakavia vaikeuksia arvioidessaan tuen soveltuvuutta yhteismarkkinoille. Komissio voi pysyttäytyä 93 artiklan 3 kohdassa tarkoitetussa alustavassa vaiheessa ja tehdä myönteisen päätöksen tuen soveltuvuudesta vain, jos se on tämän menettelyn päättyessä vakuuttunut siitä, että tuki on yhteensopiva perustamissopimuksen kanssa. Jos komissio on sitä vastoin tässä alustavassa menettelyssä tullut toisenlaiseen tulokseen, tai ei ole kyennyt ratkaisemaan kaikkia tuen soveltuvuutta yhteismarkkinoille koskevaan arviointiin liittyviä vaikeuksia, komissiolla on velvollisuus hankkia kaikki tarpeelliset selvitykset ja aloittaa tätä varten 93 artiklan 2 kohdan mukainen menettely.

7 Kun komissio toteaa perustamissopimuksen 93 artiklan 2 kohdassa tarkoitettua menettelyä aloittamatta saman artiklan 3 kohdan perusteella, että valtiontuki soveltuu yhteismarkkinoille, niillä henkilöillä, yrityksillä tai yhdistyksillä, joiden etuihin tuen myöntäminen saattaa vaikuttaa, erityisesti kilpailevilla yrityksillä ja ammattijärjestöillä, joita asia koskee ja joiden oikeussuojan turvaamiseksi tämän artiklan 2 kohdassa tarkoitetut menettelylliset takeet on tästä syystä annettu, on oikeus nostaa kumoamiskanne tällaisen toteamuksen sisältävästä päätöksestä.

8 Komission valtiontukiasioissa tekemät päätökset osoitetaan kyseisille jäsenvaltioille. Koska perustamissopimuksessa tai yhteisön lainsäädännössä ei ole asetettu menettelyllisiä sääntöjä valtiontukia koskevien kantelujen käsittelystä, tämä pätee myös silloin, kun nämä päätökset koskevat sellaisia valtion toteuttamia toimenpiteitä, joista on tehty kantelu ja joiden on väitetty olevan perustamissopimuksen vastaisia valtiontukia, ja kun komissio päättää olla aloittamatta perustamissopimuksen 93 artiklan 2 kohdassa tarkoitettua menettelyä, koska se arvioi joko, etteivät ilmoitetut toimenpiteet ole perustamissopimuksen 92 artiklassa tarkoitettuja valtiontukia, tai että nämä tuet soveltuvat yhteismarkkinoille. Jos komissio tekee tällaisen päätöksen ja ilmoittaa hyvän hallintotavan noudattamista koskevan velvoitteensa mukaisesti tästä päätöksestä kantelijoille, kantelijan on tarvittaessa nostettava kumoamiskanne tästä jäsenvaltiolle osoitetusta päätöksestä, eikä siitä kantelijalle osoitetusta kirjeestä, jolla sille ilmoitetaan päätöksestä.

9 Komissiolle kuuluvasta velvollisuudesta perustella päätöksensä, jolla se hylkää valtiontukea koskevan kantelun, ei itsessään seuraa, että komissio olisi velvollinen kuulemaan kantelijaa perustamissopimuksen 93 artiklan 3 kohdan mukaisessa alustavassa vaiheessa. Koska komissiolla ei ole tässä vaiheessa velvollisuutta kuulla kantelijoita ja koska komission on 93 artiklan 2 kohdan mukaisessa tutkimusvaiheessa ainoastaan varattava niille, joita asia koskee, tilaisuus esittää huomautuksensa, jos komission edellytettäisiin kuulevan kantelijaa 93 artiklan 3 kohdan mukaisessa alustavassa vaiheessa, tämä saattaisi johtaa ristiriitoihin 93 artiklan 3 kohdassa ja 93 artiklan 2 kohdassa tarkoitettujen menettelyjen kesken.

Komissiolla ei sitä paitsi ole velvollisuutta viran puolesta tutkia niitä väitteitä, jotka kantelija olisi tehnyt, jos sillä olisi ollut mahdollisuus tutustua komission tutkimuksensa kuluessa saamaan selvitykseen. Komission asettumista kantelijan asemaan koskevan kyseisen vaatimuksen avulla ei näet pystytä asianmukaisesti rajaamaan komissiolle kuuluvan tutkimisvelvoitteen laajuutta.

Edellä todettu ei kuitenkaan tarkoita, etteikö komissiolla olisi velvollisuutta tarvittaessa tutkia kantelua laajemminkin kuin vain kantelijan sille esittämien tosiseikkojen ja oikeudellisten seikkojen osalta. Komissiolla on nimittäin perustamissopimukseen sisältyviin valtiontukimääräyksiin perustuvan hallinnollisen menettelyn asianmukaisen kulun turvaamiseksi velvollisuus tutkia kantelu huolellisesti ja puolueettomasti, mikä saattaa edellyttää, että se tutkii myös sellaisia seikkoja, joihin kantelija ei ole nimenomaisesti vedonnut.

10 Perustamissopimuksen 190 artiklassa edellytettyjen perustelujen on oltava kyseessä olevan toimenpiteen luonteen mukaisia ja niissä on selkeästi ja yksiselitteisesti ilmaistava yhteisön toimielimen toimenpiteen perustelut siten, että henkilöille, joita toimenpide koskee, selviää sen syyt ja siten, että toimivaltainen tuomioistuin voi valvoa toimenpiteen laillisuutta. Perusteluvelvollisuuden täyttymistä on arvioitava asiaan liittyvien olosuhteiden perusteella, joita ovat muun muassa toimenpiteen sisältö, esitettyjen perustelujen luonne ja se tarve, jota niillä, joille päätös on osoitettu tai joita se koskee suoraan ja erikseen, voi olla saada selvennystä tilanteeseen. Perusteluissa ei tarvitse esittää kaikkia asiaan liittyviä tosiseikkoja ja oikeudellisia seikkoja, koska sitä, ovatko päätöksen perustelut perustamissopimuksen 190 artiklan mukaisia, tutkitaan paitsi päätöksen sanamuodon myös asiayhteyden ja kaikkien asiaa koskevien oikeussääntöjen suhteen.

Erityisesti silloin, kun kyseessä on komission päätös, jossa todetaan, ettei kantelijan ilmoittama toimenpide ole valtiontuki, komissiolla on joka tapauksessa velvollisuus selostaa kantelijalle riittävän tarkoin ne syyt, joiden vuoksi kantelussa esitetyt tosiseikat ja oikeudelliset seikat eivät ole riittäneet osoittamaan, että kyseessä on valtiontuki. Komissiolla ei kuitenkaan ole velvollisuutta ottaa kantaa sellaisiin kysymyksiin, jotka eivät selvästi mitenkään liity asiaan tai ovat merkityksettömiä tai selvästi toissijaisia.